Þingræður haldnar á Alþingi Íslendinga

Virðulegi forseti. Þráfaldlega hefur lögum um kosningar til Alþingis og stjórnarskrárákvæðum þar um verið breytt. Þar hafa menn lagt fram þrjár kröfur: Í fyrsta lagi að varðveita misvægi atkvæða, í öðru lagi að varðveita jafnræði flokka og í þriðja lagi að hafa einfalt kosningakerfi. Þessar kröfur ganga aldrei saman. Kröfurnar um að varðveita misvægi atkvæða en jafnræði milli flokka stangast á og út úr því kemur aldrei einfalt kerfi. Það gerist heldur ekki við núverandi aðstæður. Það er mín trú að sú afgreiðsla sem hér fer fram muni leiða í ljós að aðeins ein aðferð er til til að tryggja fullt jafnræði atkvæða og fullt jafnvægi flokka, þ.e. að gera Ísland að einu kjördæmi. Ég tel að þetta sé skref í þá átt og mun því greiða þessu frv. atkvæði mitt.

Herra forseti. Þetta frv. sem hér er til afgreiðslu um áhafnir íslenskra flutningaskipa, farþegaskipa, farþegabáta og skemmtibáta, hefur að mínu viti ekki fengið nægilega meðferð í nefnd. Mikill ágreiningur er um veigamikil atriði við hagsmunaaðila og menntastofnanir sem að þessum málum koma. Þó þarna séu mörg ákvæði til mikilla bóta eru á frv. þessu svo miklir annmarkar, herra forseti, að ég mun sitja hjá við afgreiðslu frv. í heild sinni.

Með þessum breytingum á 10. gr. er verið að fella niður svokallaðar undanþágunefndir sem sátt hefur verið um á undanförnum árum. Ég er andvígur þessari breytingu og segi nei.

Herra forseti. Hér er verið að greiða atkvæði um að auka atvinnuréttindi þeirra sem hafa haft svokölluð 30 tonna réttindi upp í 75 brúttótonn. Þetta þýðir í reynd að þeim hópi sem hefur menntað sig til lægstu atvinnuréttinda skipstjórnarmanna eru færð talsvert aukin réttindi án þess að krafist sé af þeim meira náms. Ég er andvígur svona framkvæmd og slíkum lögum. Ég tel að málið eins og það kom frá nefndinni sem vann málið á sínum tíma hafi verið mun ásættanlegra.

Herra forseti. Hér er mikill misskilningur á ferðinni að mínu áliti því verið er að breyta starfsréttindum skipstjórnarmanna gegn sjómannastéttinni. Með þessu er verið að draga úr menntunarkröfum sjómanna um leið og dregið er stórlega úr öryggiskröfum um borð í fiskiskipum. Aðsókn að Sjómannaskóla Íslands og Stýrimannaskólanum hefur verið mjög á undanhaldi á undanförnum árum og svo er komið að 2. stig Stýrimannaskólans er ekki starfrækt í dag. Þessi breyting mun því draga stórlega úr aðsókn í Stýrimannaskólann og ljóst að 39 skip sem hingað til hafa þurft að vera mönnuð af fullmenntuðum skipstjórnarmönnum þurfa ekki lengur á því að halda, heldur geta nemendur úr grunnskóla 10. bekkjar sem náð hafa svokölluðu pungaprófi stjórnað skipum með 5--6 manna áhöfn á togveiðum og alls konar veiðiskap sem er mjög vandasamur og mér finnst mjög alvarlegt að samgn. skuli ...

Klukkan stóð á sér, hv. þm. hefur þegar talað í eina og hálfa mínútu.

Ég er enn á grænu ljósi. Herra forseti. Ég vil bara ítreka það að ég mótmæli slíkum vinnubrögðum sem viðhöfð hafa verið í þessu máli og greiði því atkvæði gegn þessu.

Herra forseti. Rökin fyrir breytingunni í 75 brúttótonn er sú að þegar gerð er mælieiningarbreyting frá brúttórúmlestum, þ.e. í þessu tilviki úr 30 brúttórúmlestum í 75 brúttótonn er miðað við ákveðnar breytingar í reiknireglum. Til að mynda verður 200 tonna skip, þ.e. brúttórúmlesta skip, 500 brúttótonn. Þar er stuðullinn 2,5 og þó ekki væri nema þess vegna er einfalt að reikna út að stuðullinn 2,5 á 30 er 75, en þetta breytir engu um réttindamál, um er að ræða sams konar munstur skipa og hefur ekkert að segja með öryggiþætti. Nám hefur stóraukist mjög í hinu svokallaða pungaprófi, og það er full alvara í þessu máli og eðlileg sanngirni.

Herra forseti. Hér voru áðan afgreidd lög um áhafnir skipa. Nú er verið að afgreiða atvinnuréttindalög sem taka til fiskimanna. Verið er að auka réttindi úr 30 tonnum upp í 75 brúttótonn. Ég er algerlega andvígur þeirri breytingu, enda á hún ekki við nein efnisleg rök að styðjast. Ef staðan er skoðuð í flotanum, þá er breytingarreglan sem næst hefði komist eðlilegri breytingu 1,45 sem hefði þýtt 45 brúttótonna viðmiðun.

Herra forseti. Þetta er sjálfsögð breyting. Við vitum vel að ýmsir skipstjórar á landróðrarbátum hafa lent í vandræðum á undanförnum árum og hafa orðið að biðja um undanþágur æ ofan í æ á þessum litlu bátum. Þetta hefur komið mismunandi niður eftir því hvernig róið hefur verið eftir landshlutum og þar fram eftir götum. Þetta er sjálfsögð breyting og spurning hvort ekki sé rétt að ganga lengra.

Herra forseti. Hér er um að ræða framkvæmd samnings sem hefur það að markmiði að vernda villt dýr og plöntur sem eru í útrýmingarhættu með því að stjórna alþjóðlegum viðskiptum með þau. Það er afar mikilvægt að vel takist til með framkvæmd þessa samnings. Þó að ég hafi efasemdir um stjórnsýsluþátt frv. og telji að framkvæmd hans væri betur komið á herðum umhvrh. eins, þá tel ég mikilvægt að önnur ákvæði málsins séu leidd í lög og segi því já.